Kunsbeleggers bie miljoene op Stern, Pierneef en kie | Maroela Media
Ondanks ekonomiese krisistye en druk op verbruikers is kunswerke en versamelwyn ter waarde van ongeveer R64 miljoen die afgelope naweek by Strauss & Co se tweede aanlyn veiling vir 2020 opgeveil.
Kunsbeleggers kon bie op kunsskatte wat landskapskilderye, beeldhouwerk en versamelwyn insluit.
Dié veiling deur Strauss & Co het regstreeks vanaf 26 tot 28 Julie plaasgevind en het hoofsaaklik naoorlogse kontemporêre kuns en versamelwyn van Suid-Afrikaanse wynmakers opgeveil.
Maroela Media het vroeër berig dat Pierneef se Bosveld-skildery, met ŉ geskatte waarde van tussen R9 en R12 miljoen, die hoofitem van die veiling is. Dié bosveldtoneel is vir R10 242 000 opgeveil.
Stern se Congo Forest Scene (Foto: Verskaf)
Irma Stern se landskapskildery van ŉ Kongolese woud se waarde is tussen R4 en R6 miljoen bereken. Die afslaer se hamer het op R8 535 000 geval, ongeveer R2,5 miljoen meer as die geskatte waarde.
ŉ Veilingrekord vir Suid-Afrikaanse wyn is ook die naweek opgestel toe Paul Sauer van Kanonkop se vertikale versameling Bordeaux-versnitwyne vir ŉ allemintige R546 240 (koperspremie en belastingwaarde ingesluit) opgeveil is.
Dit is vooraf gewaardeer vir tussen R200 000 en R250 000 en bestaan uit 19 bottels van 5 liter elk wat tussen 1988 en 2006 gemaak is.
Die fynwynverkoping het ​​uit 124 lotte bestaan en drie vooraanstaande Kaapse produsente, waaronder Kanonkop, Klein Constantia en Boekenhoutskloof, verteenwoordig. Dié wynmakers het ŉ algehele verkope van R2 264 429 behaal en al die lotte wat aangebied is, is suksesvol opgeveil.
ŉ Volledige lys met resultate van die virtuele veiling is op Strauss & Co se webwerf beskikbaar.
Paul Sauer van Kanonkop se vertikale versameling Bordeaux-versnitwyne is vir ŉ allemintige R546 240 (koperspremie en belastingwaarde ingesluit) opgeveil (Foto: Straussart.co.za)
Hoe gaan daai wyne vervoer word